b'\n_START_ARTICLE_\nKristelig Folkeparti\n_START_SECTION_\nOrdf\xc3\xb8rere\n_START_PARAGRAPH_\nKristelig Folkeparti har i perioden 2015-2019 ordf\xc3\xb8reren i Audnedal, Evje og Hornnes, Finn\xc3\xb8y, Froland, Giske, Grimstad, H\xc3\xa5, Kvinesdal, Kvits\xc3\xb8y, Lind\xc3\xa5s, Oster\xc3\xb8y, R\xc3\xb8mskog, Selje, Sokndal, Tr\xc3\xa6na, Vennesla og V\xc3\xa6r\xc3\xb8y kommuner, totalt 17 ordf\xc3\xb8rere. I tillegg har partiet fylkesordf\xc3\xb8reren i Rogaland.\n_START_SECTION_\nHistorie\n_START_PARAGRAPH_\nPartiet ble stiftet p\xc3\xa5 Bibelskolen i Bergen den 4. september 1933 etter invitasjon fra Ingebrigt Bj\xc3\xb8r\xc3\xb8. Den utl\xc3\xb8sende \xc3\xa5rsaken var at bibelskolel\xc3\xa6reren og redakt\xc3\xb8ren Nils Lavik ikke ble nominert til Stortinget for Venstre. Han hadde tidligere v\xc3\xa6rt vararepresentant for dette partiet, og hadde ogs\xc3\xa5 m\xc3\xb8tt p\xc3\xa5 Stortinget. Den s\xc3\xa5kalte kulturkampen i 1930-\xc3\xa5rene aktualiserte \xc3\xb8nsket om et eget kristent parti, og tiltrakk spesielt misforn\xc3\xb8yde Venstre-velgere fra milj\xc3\xb8ene rundt Indremisjonen og Kinamisjonen. Bj\xc3\xb8r\xc3\xb8 ble valgt til f\xc3\xb8rste formann i partiet. Ved stortingsvalget i oktober samme \xc3\xa5r stilte Kristelig Folkeparti liste kun i Hordaland fylke, der partiet fikk 17,2\xc2\xa0% av stemmene, i stor grad fra de ytre str\xc3\xb8kene av Nord- og Sunnhordland. Lavik ble med dette valgt inn som partiets f\xc3\xb8rste stortingsrepresentant._NEWLINE_I sine f\xc3\xb8rste \xc3\xa5r definerte partiet seg selv utenfor blokkpolitikken. I etterkrigstida inngikk partiet p\xc3\xa5 ikke-sosialistiske side, og innledet et samarbeid som kulminerte med regjeringen Lyng. Partiet arbeidet iherdig mot Arbeiderpartiets satsing p\xc3\xa5 seksualopplysning og prevensjonsveiledning etter 1945, uten \xc3\xa5 lykkes. Den f\xc3\xb8rste statsministeren fra KrF var Lars Korvald, som ledet landet fra EF-avstemningen i oktober 1972 til Stortingsvalget i oktober 1973. P\xc3\xa5 1980-tallet deltok partiet i to H\xc3\xb8yre-ledede regjeringer, og siden 1997 har Kjell Magne Bondevik ledet to regjeringer, en 1997-2000 (Sentrumsregjeringen), og en regjering 2001-2005 (Samarbeidsregjeringen)._NEWLINE_Samfunnsviterne Bernt Aardal og Trond Nordby er enige om at valget i 1997 og dannelsen av Kjell Magne Bondeviks f\xc3\xb8rste regjering er h\xc3\xb8ydepunktet i Kristelig Folkepartis historie, ikke minst fordi KrF klarte \xc3\xa5 velte byrdene ved det \xc3\xa5 sitte i regjering over p\xc3\xa5 de to andre regjeringspartiene, Venstre og Senterpartiet. Partiet popularitet holdt seg h\xc3\xb8yt i l\xc3\xb8pet av Bondeviks f\xc3\xb8rste regjeringsperiode og i januar 1998 fikk partiet s\xc3\xa5 mye som 19,7% p\xc3\xa5 en meningsm\xc3\xa5ling utf\xc3\xb8rt av Norsk Gallup. Partiets oppslutning sank noe i l\xc3\xb8pet av 1998, men s\xc3\xa5 sent som april 1999 hadde de 14,3% oppslutning, landets tredje st\xc3\xb8rste parti. Partiet fikk 15,5% oppslutning p\xc3\xa5 en meningsm\xc3\xa5ling i april 2000, ca. en m\xc3\xa5ned etter at regjeringen Bondevik hadde g\xc3\xa5tt av._NEWLINE_Fram til 2013 hadde partiet en \xc2\xabbekjennelsesparagraf\xc2\xbb, noe som innebar at alle som \xc3\xb8nsket \xc3\xa5 bli valgt til verv i partiet m\xc3\xa5tte v\xc3\xa6re bekjennende kristne og v\xc3\xa6re enig i partiets grunnsyn. Denne paragrafen var i flere \xc3\xa5r gjenstand for debatt og i 2010 foreslo et utvalg i partiet \xc3\xa5 fjerne den. Under partiets landsm\xc3\xb8te i 2011 stemte et klart flertall av delegatene for \xc3\xa5 fjerne bekjennelsesparagrafen. Under partiets landsm\xc3\xb8te i 2013 stemte delegate p\xc3\xa5 nytt \xc3\xa5 fjerne paragrafen. Vedtaket ble dermed endelig. Paragrafen ble erstattet med en ny paragraf som sier at "alle tillitsvalgte og folkevalgte for KrF er forpliktet p\xc3\xa5 og skal arbeide for partiets kristne verdigrunnlag slik det er definert i \xc2\xa7 1". I partiets nye \xc2\xa7 1 st\xc3\xa5r det i dag som f\xc3\xb8lger: "KrFs form\xc3\xa5l er \xc3\xa5 fremme en kristendemokratisk politikk bygget p\xc3\xa5 det kristne menneskesynet, nestekj\xc3\xa6rligheten og forvalteransvaret. KrFs verdigrunnlag er hentet fra Bibelen, den kristne kulturarven og grunnleggende menneskerettigheter."_NEWLINE_Den 2. november 2018 besluttet landsm\xc3\xb8tet \xc3\xa5 starte regjeringsforhandlinger med H\xc3\xb8yre, Venstre og Fremskrittspartiet til tross for anbefaling fra partileder Knut Arild Hareide om \xc3\xa5 samarbeide med opposisjonspartiene. I forkant av beslutningen var det en tildels opprivende prosess i partiet om samarbeid og retningsvalg. Som f\xc3\xb8lge av nederlaget valgte Hareide \xc3\xa5 trekke seg som partileder, hvis regjeringsforhandlingene med H\xc3\xb8yre, Fremskrittspartiet og Venstre endte med at KRF ble med i regjeringen.'